CELEX: 32010D0641
Language: ro
Date: 2010-10-22 00:00:00
Title: 2010/641/UE: Decizia Comisiei din 22 octombrie 2010 de modificare a Deciziei 2008/866/CE cu privire la perioada de aplicare a acesteia [notificată cu numărul C(2010) 7183]  Text cu relevanță pentru SEE

26.10.2010   
            
            
               RO
            
            
               Jurnalul Oficial al Uniunii Europene
            
            
               L 280/59
            
         DECIZIA COMISIEI
   din 22 octombrie 2010
   de modificare a Deciziei 2008/866/CE cu privire la perioada de aplicare a acesteia
   [notificată cu numărul C(2010) 7183]
   (Text cu relevanță pentru SEE)
   (2010/641/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (i),
   întrucât:
   
               (1)
            
            
               Decizia 2008/866/CE a Comisiei din 12 noiembrie 2008 privind măsurile de urgență de suspendare a importurilor din Peru de anumite moluște bivalve destinate consumului uman (2) a fost adoptată ca urmare a contaminării cu virusul hepatitei A (HAV) a anumitor moluște bivalve importate din Peru care au fost identificate ca fiind la originea unui focar de hepatita A la om. Respectiva decizie se aplica inițial până la 31 martie 2009, însă această perioadă de aplicare a fost prelungită până la 30 noiembrie 2010 prin Decizia 2009/862/CE a Comisiei din 30 noiembrie 2009 de modificare a Deciziei 2008/866/CE cu privire la perioada de aplicare a acesteia (3).
            
         
               (2)
            
            
               Autoritățile peruane au furnizat unele informații privind măsurile corective luate pentru un mai bun control al producției de moluște bivalve destinate exportului către Uniune.
            
         
               (3)
            
            
               O inspecție din partea Comisiei a fost efectuată în septembrie 2009 pentru a evalua sistemele de control existente care reglementează producția de moluște bivalve și de produse pescărești destinate exportului către Uniune. Inspecția a concluzionat că autoritățile peruane au luat măsurile corective descrise în informațiile pe care le-au furnizat după apariția focarului de hepatita A. Totuși, măsurile respective nu erau pe deplin puse în aplicare la momentul inspecției.
            
         
               (4)
            
            
               Autoritățile peruane au informat recent Comisia că au finalizat punerea în aplicare a măsurilor corective. Totuși, pentru a proteja sănătatea consumatorilor, este necesar să se mențină măsurile de protecție prevăzute în Decizia 2008/866/CE până în momentul în care Comisia verifică dacă autoritățile peruane au finalizat punerea în aplicare a măsurilor corective și concluzionează că moluștele bivalve produse în Peru și destinate exportului către Uniune îndeplinesc condițiile stabilite de legislația Uniunii.
            
         
               (5)
            
            
               Prin urmare, este necesar ca aplicarea măsurilor prevăzute în Decizia 2008/866/CE să se prelungească până la 30 noiembrie 2011, fără a se aduce atingere competenței Comisiei de a modifica, abroga sau prelungi măsurile respective, pe baza oricăror noi informații privind evoluția situației din Peru și pe baza rezultatului inspecțiilor efectuate de serviciile sale.
            
         
               (6)
            
            
               Prin urmare, Decizia 2008/866/CE ar trebui modificată în consecință.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   La articolul 5 din Decizia 2008/866/CE, data de „30 noiembrie 2010” se înlocuiește cu „30 noiembrie 2011”.
   Articolul 2
   Prezenta decizie se adresează statelor membre.
   
      Adoptată la Bruxelles, 22 octombrie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 31, 1.2.2002, p. 1.
   
      (2)  JO L 307, 18.11.2008, p. 9.
   
      (3)  JO L 314, 1.12.2009, p. 90.